Áætlun um stuðning við börn í skólum hefur ekki enn fengist fjármögnuð. Þetta segir verkefnastjóri geðræktar hjá Embætti landlæknis. Skólar nýta sjaldan gagnreyndar aðferðir til að fást við erfiða hegðun barna.
Fyrir tveimur árum gaf Embætti landlæknis út aðgerðaáætlun um stuðning við börn og ungmenni í skólastarfi eftir rannsókn sem gerð var í skólum. Í Morgunútvarpi Rásar tvö í morgun sagði Sigrún Daníelsdóttir verkefnastjóri geðræktar hjá embættinu að styrkja þyrfti innviði skólakerfisins til þess að styðja við börn og ungmenni.
Við erum ekki að kenna færni í hegðun á markvissan hátt í skólastarfinu, á sama hátt og lestur eða stærðfræði. Það vantar að það sé verið að nálgast þetta á kerfisbundinn hátt.
Rannsóknin leiddi í ljós að mikið skortir á að börn fái viðunandi aðstoð.
Það er ekki staðan, þrátt fyrir að þau eigi þennan lagalega rétt.
Niðurstöðum rannsóknarinnar var skilað til menntamálaráðherra haustið 2019 og í framhaldinu ákveðið að ráðast í aðgerðir.
En það er ekki búið að fjármagna þessar aðgerðir og það er ekki búið að setja þær í formlegt innleiðingarferli.
Rannsóknin sýndi að helstu geð- og þroskaröskunum barna eru lítil skil gerð í kennaranámi. Einungis um fjórðungur grunnskóla metur erfiða hegðun barna á markvissan hátt, snemmtæk úrræði við hegðunarvanda eru notuð í 60% grunnskóla og í helmingi grunnskóla eru teymi sem aðstoða kennara í erfiðum málum.
Það kom mjög skýrt fram í þessari könnun á grunnskólastigið stendur einna veikast. Þar er áreitið mest, þar virðist vera veikasti stuðningurinn.
Við erum ekki að gera okkar til að tryggja öryggi barna í skólakerfinu ef við erum ekki að passa að þessir hlutir séu í lagi.